Nuwe vakbondfederasie verwerp voorgestelde minimumloonArgieffoto (Foto: Stevepb, Pixabay) Die nuwe vakbondfederasie het dit Woensdag benadruk dat hy die voorgestelde nasionale minimumloon verwerp en gesê hy sal baklei vir nuwe poste en veg teen beperkings van werkers se reg om te staak. Dit kom nadat die regering, arbeid en ondernemings onlangs ooreengekom het oor die voorgestelde R20 per uur as die nuwe nasionale minimumloon wat vanaf 1 April 2018 in werking tree, soos ooreengekom by die Nasionale Ekonomiese Ontwikkelings-en-Arbeidsraad (Nedlac). Vakbonde wat met die vakbondfederasie Cosatu geaffilieer is, het egter die voorgestelde nasionale minimumloon van R20 per uur aanvaar, of R3 500 per maand. Die nuwe vakbondfederasie het gesê hy is bereid om die ooreenkoms te onderteken, maar sal begin met ŉ veldtog vir sy eie minimumloon van R4 500 per maand. “Ons verwerp die regering se voorgestelde R20 per uur. Cosatu, die regering en die werkgewers sê ‘ja’ vir slawelone, ons sê ‘nee’. Maar ‘ja’ vir ŉ behoorlike lewensloon en ŉ einde aan armoede,” het Zwelinzima Vavi, sameroeper van die federasie se stuurkomitee, gesê. “ŉ Nasionale minimumloon moet doelbewus ongelykheid afbreek, soos wat deur ŉ salarisgaping veroorsaak word. R20 doen dit ongelukkig nie. Onlangse studies het gewys dat ŉ persoon minstens ŉ minimum van R5 400 benodig om slegs te oorleef, en dit sluit nie enige luukshede in nie. Enige bedrag onder dit is eintlik net ŉ belediging.” Vavi het die media toegespreek voor die federasie se stigtingskongres waar besluite oor kwessies soos die grondwet, leierskap, handelsmerk, kleure en die naam van die federasie bespreek sal word. Hy het gesê die nuwe federasie het ook ŉ artikel 77-aansoek ingedien vir ŉ beskermde maatskaplik-ekonomiese staking om bewusmaking te skep vir die lot van werkers en om die ekonomie te transformeer wat tans slegs vir die ryk minderheid werk. Die stigtingskongres is geskeduleer vir 21 – 23 April. “Ongeveer 1 800 afgevaardigdes van 21 vakbonde wat 684 865 lede verteenwoordig, sal die kongres bywoon. Komitees wat die werkloses verteenwoordig, die formele bedryf, burgerlike samelewing, en jeug- en studentebewegings soos #FeesMustFall en #OutsourcingMustFall word ook genooi.” Die nuwe federasie het sy kritiek uitgespreek oor die hantering van die Sassa-debakel. “Ons eis dat [president] Jacob Zuma en [minister van maatskaplike ontwikkeling] Bathabile Dlamini en die hele kabinet moet bedank na dié verregaande sage.”